Diari Oficial de la Generalitat Valenciana


Sumari del DOGV 9328, del 29-04-2022 (2022/3479)

RESOLUCIÓ de 19 d'abril de 2022, de la Direcció General de Formació Professional i Ensenyaments de Règim Especial, per la qual s'estableix el calendari per a la inscripció i la realització de les proves d'ingrés i d'accés als ensenyaments elementals i professionals de Música i de Dansa de la Comunitat Valenciana per al curs 2022-2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9328

Data del DOGV
:   29-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3479


Data del document
:   19-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 19 d'abril de 2022, de la Direcció General de Formació Professional i Ensenyaments de Règim Especial, per la qual s'estableix el calendari per a la inscripció i la realització de les proves d'ingrés i d'accés als ensenyaments elementals i professionals de Música i de Dansa de la Comunitat Valenciana per al curs 2022-2023. [2022/3479]  
La Llei orgànica 2/2006, de 3 de maig, d'educació, dedica el títol I, capítol VI, secció primera, als ensenyaments artístics i promou l'adquisició de competències fonamentals per al desenvolupament acadèmic dels alumnes. Així mateix, el Reial decret 1577/2006, de 22 de desembre, pel qual es fixen els aspectes bàsics del currículum dels ensenyaments professionals de Música regulats per la Llei orgànica 2/2006, de 3 de maig, d'educació, així com el Reial decret 85/2007, de 26 de gener, pel qual es fixen els aspectes bàsics del currículum dels ensenyaments professionals de Dansa regulats per la Llei orgànica 2/2006, de 3 de maig, d'educació, constitueixen, junt amb el que disposa la llei orgànica esmentada, la normativa bàsica d'aplicació en aquesta matèria.  
  
Durant el procés d'admissió per al curs 2022-2023, s'ha de tindre en consideració la Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat on existisquen tractaments de dades de caràcter personal. D'aquesta forma, durant aquest procés s'exposaran únicament aquelles dades necessàries per a garantir la transparència del procediment. Igualment, els sol·licitants tindran accés, de forma privada, a l'estat de la seua sol·licitud en aquells moments del procediment que siga necessari, això és, quan es publiquen els llistats d'admesos.  
  
La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions davant diversos supòsits de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d'aplicació en els centres docents sostinguts amb fons públics d'ensenyaments no universitaris de la Comunitat Valenciana, en l'apartat cinqué, punt 2, estableix que en el procediment de sol·licitud d'admissió, a més de la documentació prevista en la normativa vigent en matèria d'admissió, se sol·licitaran les dades i la signatura dels dos progenitors quan de la informació facilitada en la sol·licitud es deduïsca que concorren supòsits de no convivència dels progenitors per motius de separació, divorci, nul·litat matrimonial, ruptura de parella de fet o situacions anàlogues, i estableix per a aquest fi les actuacions necessàries en el procediment d'admissió.  
D'una altra banda, les administracions educatives han de vetlar perquè s'adopten les mesures necessàries per a garantir la igualtat d'oportunitats, la no-discriminació i l'accessibilitat universal de les persones amb discapacitat que s'hi presenten.  
A la Comunitat Valenciana, els diferents desenvolupaments curriculars dels ensenyaments artístics elementals i professionals de Música i de Dansa, mitjançant disposicions finals, autoritzen la conselleria competent en matèria d'educació a dictar les disposicions necessàries per a aplicar-los i desenvolupar-los. D'altra banda, els aspectes d'ordenació acadèmica en aquests ensenyaments es regulen en l'Ordre 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula en aquest àmbit, modificada per l'Ordre 49/2015, de 14 de maig, de la Conselleria d'Educació, Cultura i Esport. Tenint present també la Llei 26/2018, de 21 de desembre, de la Generalitat, de drets i garanties de la infància i adolescència.   
Així, amb la finalitat de concretar les dates per a l'ingrés i l'accés als ensenyaments elementals i professionals de Música i de Dansa, es dicta el calendari per a la inscripció i la realització de les proves d'ingrés i d'accés als ensenyaments elementals i professionals de Música i de Dansa per al curs 2022-2023.  
Per tot això, en virtut de les competències que em confereix el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Investigació, Cultura i Esport i l'Ordre 9/2021, de 7 de maig, de la Conselleria d'Educció, Cultura i Esport, de desplegament del Reglament orgànic i funcional de la Conselleria d'Educació, Cultura i Esport; aquest òrgan resol dictar i aprovar la concreció del calendari per a la inscripció i la realització de les proves d'ingrés i accés als ensenyaments elementals i professionals de Música i de Dansa per al curs 2022-2023.  
  
  
  
Apartat únic  
S'aprova el calendari per a la inscripció i la realització de les proves d'ingrés i d'accés als ensenyaments elementals i professionals, inclòs en l'annex I, a què s'hauran d'ajustar els conservatoris i els centres autoritzats d'ensenyaments artístics de Música i de Dansa de la Comunitat Valenciana per al curs 2022-2023.  
  
  
DISPOSICIONS FINALS  
  
Primera  
La present resolució produirà efectes l'endemà de ser publicada en el Diari Oficial de la Generalitat Valenciana.  
  
Segona  
Contra la present resolució, que no esgota la via administrativa, els interessats podran interposar un recurs d'alçada davant la Secretaria Autonòmica d'Educació i Formació Professional, en el termini d'un mes a comptar des de l'endemà de ser publicada en el Diari Oficial de la Generalitat Valenciana, de conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 19 d'abril de 2022.- El director general de Formació Professional i Ensenyaments de Règim Especial: Manuel Gomicia Giménez.  
  
  
  
ANNEX I  
Calendari per a la inscripció i la realització de les proves d'ingrés i d'accés als ensenyaments elementals i professionals de Música i de Dansa per al curs 2022-2023  
  
Primer. Àmbit d'aplicació  
Aquest calendari serà aplicable en els conservatoris i en els centres autoritzats per a impartir ensenyaments elementals i professionals de Música i de Dansa en l'àmbit de gestió de la Comunitat Valenciana, per al curs 2022-2023.  
  
Segon. Calendari per a la inscripció i la realització de les proves d'ingrés i d'accés als ensenyaments elementals  
1. El calendari per a les proves d'ingrés en el primer curs s'ajustarà als terminis següents:  
a) Inscripció: des de les 09.00 hores de l'1 juny fins a les 15.00 hores del 14 de juny de 2022.  
b) Realització de les proves: de l'1 al 9 de setembre de 2022.  
Els centres docents podran sol·licitar una autorització per a ampliar excepcionalment el període de realització de les proves fora del termini establit, al·legant les causes que justifiquen i motiven la necessitat d'ampliar aquest període. La sol·licitud haurà de tramitar-se en la Direcció General de Formació Professional i Ensenyaments de Règim Especial, que resoldrà aquesta sol·licitud d'autorització en el termini màxim d'un mes des del moment de rebre-la; s'entendran desestimades les sol·licituds si no es dicta resolució expressa en aquest termini.  
2. Quant a les proves d'accés a un curs diferent del primer, el calendari serà el següent:  
a) Inscripció: des de les 09.00 hores de l'1 de juny fins a les 15.00 hores del 14 de juny de 2022.  
b) Realització de les proves: durant el mes de setembre, després de les d'ingrés en primer curs i abans de l'inici del període lectiu del curs.  
A més, els centres docents podran sol·licitar una autorització per a poder iniciar les proves d'ensenyaments elementals fora del termini establit, indicant les dates previstes i justificant-ho convenientment. En qualsevol cas, s'hauran de respectar les dates estipulades en aquesta resolució per a la resta de fases del procediment, tenint en compte que el procés de matriculació s'iniciarà i finalitzarà en el mes de setembre i serà posterior a la finalització de les proves. D'aquesta manera, l'alumne o, si escau, els seus representants legals hauran de triar el moment de realització de la prova, la qual no afectarà la matrícula al setembre. Cada centre docent informarà de les dates autoritzades abans de la inscripció en les proves.  
La Llei 26/2018, de 21 de desembre, de la Generalitat, de drets i garanties de la infància i adolescència, en el títol II, capítol VII, Dret a l'educació, article 47, recull la prioritat en l'accés al centre educatiu de les xiquetes, xiquets i adolescents en acolliment residencial, en acolliment familiar o en guarda amb finalitats d'adopció; de forma que, si reuneixen els requisits, tindran prioritat en el procés d'admissió de cada convocatòria.  
  
Tercer. Calendari per a la inscripció i la realització de les proves d'accés a ensenyaments professionals  
1. La primera convocatòria anual de les proves d'accés, tant al primer curs com a un curs diferent del primer, es regirà segons el calendari següent:  
a) Inscripció: des de les 09.00 hores del 9 de maig fins a les 15.00 hores del 20 de maig de 2022.  
b) Realització de la prova: del 6 de juny al 30 de juny de 2022.  
2. La segona convocatòria anual tindrà el calendari següent:  
a) Inscripció: des de les 09.00 hores de l'1 de juliol fins a les 15.00 hores del 14 de juliol de 2022.  
b) Realització de les proves: de l'1 al 9 de setembre de 2022.  
  
Quart. Prova d'ingrés i d'accés  
1. La inscripció a les proves d'ingrés a primer curs o d'accés a cursos diferents del primer dels ensenyaments elementals de Música i de Dansa, així com per a realitzar les proves d'accés tant a primer curs com a cursos diferents del primer dels ensenyaments professionals de Música i de Dansa en els conservatoris públics de la xarxa de centres docents de la Generalitat Valenciana es realitzaran, exclusivament, de forma telemàtica mitjançant l'aplicació web habilitada a aquest efecte per la conselleria competent en matèria d'educació.  
L'adreça web de l'aplicació serà accessible des de l'apartat d'Ensenyaments de Règim Especial de la Conselleria d'Educació, Cultura i Esport, o directament mitjançant aquests enllaços:  
  
Ensenyaments elementals:  
http://www.gva.es/va/inicio/procedimientos'id\_proc=15154  
  
Ensenyaments professionals:  
http://www.gva.es/va/inicio/procedimientos'id\_proc=17057  
  
Una vegada emplenada i registrada la sol·licitud telemàtica, aquesta quedarà arxivada, com a documentació per a poder realitzar les respectives proves d'ingrés i/o accés, en el conservatori o conservatoris on desitgen realitzar les esmentades proves, assumint les condicions en referència a la veracitat de tota la documentació enviada. A més, tot l'alumnat que vaja a realitzar la prova, o si és el cas mares/pares o tutors legals, hauran de portar la justificació del registre d'enviament de la sol·licitud, generada en el procés telemàtic, junt amb els originals de tota la documentació, el dia de l'examen (per a poder ser acarada per part del personal del conservatori).  
En el cas de famílies on els progenitors no estiguen convivint per motius de separació, divorci o situació anàloga, la signatura dels dos no serà necessària per a la inscripció telemàtica i tampoc el dia de la realització de la prova. En el moment de formalització de matrícula sí que es requeriran totes dues signatures.  
Atés que es tracta d'un procediment d'accés i, si escau, admissió que es desenvolupa per canals telemàtics, detectada alguna de les situacions previstes en l'apartat cinqué, punt 2, de la Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions per a la seua aplicació en els centres docents sostinguts amb fons públics d'ensenyaments no universitaris de la Comunitat Valenciana davant diversos supòsits de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, la sol·licitud de les dades es realitzarà en el moment de la formalització de la matrícula davant el centre, i amb les signatures dels dos progenitors o tutors legals.  
Conforme a la normativa reguladora vigent, es retornaran les taxes sempre que es renuncie a la prestació o servei dins del període de matriculació o inscripció establit en la convocatòria, o dins del període d'esmena a les llistes d'admesos. Fora d'aquests terminis, haurà d'acreditar-se causa de força major. En tot cas, no haurà d'haver-se fet ús del servei o prestació. El procediment per a la devolució de les taxes serà:  
  
a) Sempre que es donen els requisits establits en la normativa vigent, es podrà sol·licitar la devolució de la taxa per mitjans telemàtics indicada en el següent enllaç:   
http://www.ceice.gva.es/va/web/ensenanzas-regimen-especial/devolucio-taxes1  
b) Llevat que s'indique expressament el contrari, la presentació telemàtica de la sol·licitud de devolució d'ingressos indeguts comportarà l'autorització a l'administració competent perquè realitze la notificació de la resolució d'aquesta sol·licitud, per mitjans electrònics.  
2. Una vegada finalitzat el termini d'inscripció, els conservatoris i centres autoritzats d'ensenyaments artístics professionals de Música i de Dansa faran públiques les llistes provisionals dels alumnes el dia 16 de juny en el cas dels ensenyaments elementals de Música i de Dansa; en el cas dels ensenyaments professionals, el dia 23 de maig per a la primera convocatòria, i el dia 15 de juliol per a la segona convocatòria. Els candidats exclosos disposaran de tres dies hàbils per a poder esmenar la causa que haja motivat la seua exclusió. Així mateix, els candidats que hagen detectat errors en les seues dades hauran de comunicar-ho a la secretaria del centre per escrit en el mateix termini, perquè siguen esmenats. Les reclamacions, si escau, s'adreçaran a la directora o director del conservatori o centre autoritzat d'ensenyaments artístics professionals corresponent.  
3. Una vegada esmenats els possibles errors, s'exposaran en els espais destinats a la informació de cada centre (taulers d'anuncis, lloc web oficial...) les llistes definitives dels alumnes inscrits en les proves d'ingrés i/o d'accés a ensenyaments elementals i professionals de Música i de Dansa, en els conservatoris d'ensenyaments artístics professionals de Música i de Dansa, en les dates següents:  
  
- Ensenyaments elementals: el dia 22 de juny de 2022.  
- Primera convocatòria d'ensenyaments professionals: el dia 27 de maig de 2022.  
- Segona convocatòria d'ensenyaments professionals: el dia 21 de juliol de 2022.  
4. En el cas dels conservatoris municipals i centres autoritzats, seran aplicables els terminis estipulats en aquestes instruccions. En el cas que alguna de les convocatòries no es realitze per part d'aquests centres, tenint autoritzat l'ensenyament, el titular o la direcció d'aquests haurà d'informar sobre aquesta situació de forma fonamentada a la direcció territorial d'Educació pertinent.  
5. En el cas d'empat en la puntuació d'admissió als ensenyaments elementals i professionals, una volta aplicats els criteris que estableix la normativa vigent, i respecte al sorteig que s'ha d'efectuar per al desempat, com a darrera mesura de prelació (seguint la normativa vigent en la formalització de la matrícula de les proves d'ingrés i/o accés d'ensenyaments elementals i/o professionals de música i/o dansa), serà el mateix i, per tant, es farà ús de les lletres publicades per la Conselleria d'Educació, Cultura i Esport per a l'àmbit d'admissió de l'alumnat en els centres docents públics i privats concertats que imparteixen ensenyaments d'Educació Infantil, Educació Primària, Educació Secundària Obligatòria i Batxillerat.  
6. El resum del calendari establit en els anteriors articles s'adjunta com a annex II de la present resolució.  
  
Cinqué. Protecció de dades  
Les proves d'ingrés i accés als ensenyaments elementals i professionals de Música i de Dansa, objecte de la convocatòria, requereixen el tractament de dades personals de les persones sol·licitants de l'admissió a les proves o dels seus representants legals, en els termes següents:  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46429 València, contacte sctngiwdyaodtezrtelakfoy@aoo.zh  
b) Categoria i origen de les dades a tractar: dades personals identificatives, de contacte, d'ocupació, econòmiques, de circumstàncies socials, categories especials de dades, altres dades especialment protegides i de qualsevol altra naturalesa que siguen recollides a través de formularis, consulta a plataformes autonòmiques d'interoperabilitat (d'ara en avant PAI) o a altres administracions públiques en cas que no existisca oposició a aquesta consulta d'acord amb l'article 28 de la Llei 39/2015, i documentació que entreguen les persones sol·licitants i representants legals.  
Si la documentació presentada conté dades de terceres persones, prèviament a la comunicació d'aquestes dades a la Conselleria les persones sol·licitants i representants legals han d'informar aquestes persones interessades sobre el tractament de les seues dades per la Conselleria en els termes previstos en aquest article.  
c) Finalitats del tractament i base jurídica: amb base jurídica en el compliment d'una missió realitzada en interés públic, en l'exercici de poders públics i en el compliment de les obligacions legals segons les normes reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la realització de les proves d'accés als cicles formatius de grau mitjà i superior de formació professional, expedició de certificats d'haver superat les proves i resolució de possibles reclamacions.  
d) Destinataris de les dades: d'acord amb les lleis i per a complir una missió realitzada en interés públic o en l'exercici de poders públics conferits a la Conselleria, les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la Unió Europea, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades a instàncies de la Conselleria per terceres persones encarregades del tractament.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual es recapten i pels terminis establits en les normes vigents per a complir obligacions i responsabilitats legals. Seran suprimides d'acord amb el que s'estableix en la normativa d'arxius i documentació.  
  
h) Drets: la persona interessada pot exercitar els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les següents vies:  
- Tràmit electrònic que es pot consultar en la pàgina web de la Conselleria www.ceice.gva.es, en l'apartat Registre de tractament de dades.  
  
- Enviant la petició a qualsevol de les adreces següents:  
Postal: avinguda de Campanar, 32. 46292 València.  
Electrònica: ofcpjslywirldrxeduabqnru@pyo.dj  
?De manera presencial, aportant la sol·licitud corresponent a través del registre.  
L'exercici dels drets requereix la identificació inequívoca de la persona interessada o d'aquella que la represente.  
i) Dret a reclamar davant l'autoritat de control: la persona interessada pot presentar una reclamació davant l'Agència Espanyola de Protecció de Dades (www.aepd.es) si considera no atesos els seus drets o vulnerat el tractament de les seues dades personals. Prèviament pot contactar amb la Delegació de Protecció de Dades de la Generalitat Valenciana a través de foy@syd.zy o dirigint-se a passeig de l'Albereda, 16 € 46051 València.  
Més informació sobre el tractament de dades personals consultant el Registre de tractament de dades en   
www.ceice.gva.es/va/registrede-tractament-de-dades  
  
Sisé. Difusió i supervisió  
Les direccions dels conservatoris i centres autoritzats i la Inspecció d'Educació vetlaran pel compliment de tots els preceptes continguts en aquesta resolució i informaran sobre el contingut d'aquesta norma als diferents membres de la comunitat educativa.  
  
  
  
ANNEX II / ANEXO II  
Calendari de les proves d'ingrés i accés als ensenyaments elementals i professionals del curs acadèmic 2022-2023  
Calendario de las pruebas de ingreso y acceso a las enseñanzas elementales y profesionales del curso académico 2022-2023  
  
Activitat / Actividad Inscripció / Inscripción Llistes provissionals/  
Listas provisionales Llistes definitives/Listas definitivas Realització de les proves/  
Realización de las pruebas  
Ensenyaments elementals/  
Enseñanzas elementales 1 de juny a les 9 hores fins el 14 de juny a les 15 hores/  
1 de junio a las 9 horas hasta el 14 de junio a las 15 horas 16 de juny /  
16 de junio 22 de juny /  
22 de junio 1 al 9 de setembre/  
1 al 9 de septiembre  
Ensenyaments professionals   
1a convocatòria/  
Enseñanzas profesionales   
1ª convocatoria 9 de maig a les 9 hores al 20 de maig a les 15 hores/  
9 de mayo a las 9 horas al 20 de mayo a las 15 horas 23 de maig/  
23 de mayo 27 de maig/  
27 de mayo 6 al 30 de juny/  
6 al 30 de junio  
Ensenyaments professionals  
2a convocatòria/  
Enseñanzas profesionales  
2ª convocatoria 1 de juliol a les 9 hores al 14 de juliol a les 15 hores/  
1 de julio a las 9 horas al 14 de julio a las 15 horas 15 de juliol/  
15 de julio 21 de juliol/  
21 de julio 1 al 9 de setembre/  
1 al 9 de septiembre